Suomen Senaatin päätös rajahintain tiedoksisaattamisesta ja noudattamisesta
1917
N:o 41

S U O M E N

SUURIRUHTINAANMAAN

ASETUSKOKOELMA.



Suomen Senaatin päätös

rajahintain tiedoksisaattamisesta ja noudattamisesta.

Annettu Helsingissä 14 päivänä kesäkuuta 1917.



 Eräänlaisen omaisuuden käytöstä sodan aiheuttamissa poikkeuksellisissa oloissa 2 päivänä kesäkuuta 1917 annetun lain nojalla, on Senaatti päättänyt vahvistaa seuraavat määräykset rajahintain tiedoksisaattamisesta ja noudattamisesta.

1 §.

Senaatin vahvistamat rajahinnat julkaistaan Suomen Virallisissa lehdissä ja ovat voimassa siitä päivästä lukien, jona ilmoitus on täten julkaistu. Kunkin läänin kuvernöörin tulee sitäpaitsi julkaista rajahintataulukoita, joita on lähetettävä kaikille kruunun viranomaisille ja elintarvelautakunnille, sekä maksusta pidettävä yleisön saatavissa.

2 §.

Jokaisessa myymälässä, missä harjoitetaan elintarpeiden tai muiden sellaisten tavarain kauppaa, joille rajahinnat on määrätty, pitää olla näkyvälle paikalle esillepantuna näiden tavarain voimassaolevat rajahinnat.

3 §.

Kaikkia niitä myymälässä kulloinkin olevia tavaroita, joille rajahinnat on määrätty, pitää myydä säädetyistä rajahinnoista kaikille ostajille. Väitteet siitä, että toinen henkilö on aikaisemmin tavaran tilannut tai ostanut ja vain toistaiseksi jättänyt ne säilytettäviksi, eivät saa olla esteenä tavaran myymiselle.

4 §.

Elintarvelautakuntain asia on valvoa, että 2 ja 3 §:n määräyksiä noudatetaan.

5 §.

Joka menettelee vastoin 2 ja 3 §:n määräyksiä, rangaistaan eräänlaisen omaisuuden käytöstä sodan aiheuttamissa poikkeuksellisissa oloissa 2 päivänä kesäkuuta 1917 annetun lain 15 §:n nojalla.

6 §.

Tämä päätös käy heti noudatettavaksi ja on voimassa toistaiseksi, ei kuitenkaan kauvemmin kuin 1 päivään toukokuuta 1918.

Helsingissä, 14 päivänä kesäkuuta 1917.

Kamaritoimituskunnan Päällikkö,

Senaattori Wäinö Wuolijoki.

Väinö Ahla.

</div>

Senaatin päätökset 1917